Dominica (pais)

Le Commonwealth de Dominica (do-mi-ní-ca) es un pais independente in le Mar Caribe, situate inter le insulas francese de Guadeloupe e Martinica. Nonobstante su parve superficie e population, le insula es remarcabile pro su patrimonio natural ben preservate e un ric cultura con diverse influentias.

On ha baptisate Dominica le «Insula naturistic del Caribe» pro su beltate non spoliate. Illo es le insula le plus juvene del Parve Antillas, in terminos geologic, e es ancora affectate per activitate geothermal e vulcanic, como in Boiling Lake («laco bulliente»). In le insula se trova silvas montaniose habitate per multe species rar de plantas e animales. Le papagai sisserou (cognite anque como le amazona imperial) es le ave national e figura sur le bandiera national. Multe balenas e delphinos frequenta le aquas circa de Dominica. Le puncto le plus elevate del insula es Morne Diablotins, con un elevation de 1 447 metros. Le economia de Dominica depende fortemente del tourismo, del agricultura e del taxation.

Christophoro Columbo ha date al insula su nomine actual in ration del dia (dominica) quando primo lo videva. Initialmente pauc colonisate, le insula remaneva un loco de refugio pro le indigenas caribe (o kalinago) chassate ex insulas vicin. Le Francia cedeva Dominica al Grande Britannia in 1763. Le britannos establiva un parve colonia sur le insula in 1805. Il habeva alora un population mixte de sclavos african, francophones e indigenas, con un parve elite britannic.

Le emancipation del sclavos habeva loco trans le Imperio Britannic in 1834, e Dominica deveniva in 1838 le prime colonia britannic cuje legislatura esseva controlate per un majoritate afro-caribe. Le Regno Unite reestabliva control directe de Dominica in 1896 e faceva del insula un colonia del Corona. De 1958 a 1962, Dominica esseva un provincia del ephemere Federation del Indias Occidental. Le 3 de novembre 1978, Dominica deveniva un stato independente.

Le population de Dominica es essentialmente de descendentia african, con un proportion (circa 8%) de descendentia mixte europee, african, arabe e/o indian. De plus, circa de 3 000 kalinagos indigena habita lor proprie territorio, que consiste de octo villages in le est del insula. Isto face del territorio le habitation indigena le plus grande del Caribe. Ben que institutiones public como le governamento e education sia de origine britannic, le colonisation francese ha lassate anque importante tracias: le Catholicismo Roman es le confession del grande majoritate del populo, e le lingua vernacular es un creol de base lexic francese. Dominica es un membro al vece del Commonwealth e del Francophonia.